CELEX: 32017D0784
Language: hr
Date: 2017-04-25 00:00:00
Title: Provedbena odluka Vijeća (EU) 2017/784 od 25. travnja 2017. kojom se Talijanskoj Republici odobrava primjena posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost i stavljanju izvan snage Provedbene odluke (EU) 2015/1401

6.5.2017   
            
            
               HR
            
            
               Službeni list Europske unije
            
            
               L 118/17
            
         PROVEDBENA ODLUKA VIJEĆA (EU) 2017/784
   od 25. travnja 2017.
   kojom se Talijanskoj Republici odobrava primjena posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost i stavljanju izvan snage Provedbene odluke (EU) 2015/1401
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Italiji je Provedbenom odlukom Vijeća (EU) 2015/1401 (2) odobreno da može zahtijevati da porez na dodanu vrijednost (PDV) na isporuke tijelima javne vlasti ta tijela plaćaju na zasebni blokirani bankovni račun porezne uprave. Tom se mjerom odstupa od članaka 206. i 226. Direktive 2006/112/EZ u pogledu plaćanja PDV-a i sadržaja računa.
            
         
               (2)
            
            
               Italija je dopisom koji je Komisija zaprimila 16. veljače 2017. zatražila produženje tog odobrenja. Italija je istodobno zatražila da se područja primjene odstupanja na isporuke robe i usluga proširi kako bi se primjenjivalo i na trgovačka društva koja su pod kontrolom središnjih ili lokalnih tijela javne vlasti i na trgovačka društva uvrštena na burzu koja su uključena u indeks Financial Times Stock Exchange Milano Indice di Borsa („FTSE MIB”).
            
         
               (3)
            
            
               Komisija je dopisom od 15. ožujka 2017. obavijestila ostale države članice o zahtjevu Italije. Komisija je dopisom od 16. ožujka 2017. obavijestila Italiju da raspolaže svim informacijama potrebnim za razmatranje zahtjeva.
            
         
               (4)
            
            
               Italija je uvela dodatne mjere kontrole kojima se poreznim tijelima omogućuje usporedna provjera različitih transakcija koje su poduzetnici prijavili i praćenje plaćanja PDV-a na blokirane državne račune. Te su mjere međutim još u početnoj fazi primjene i treba više vremena za ocjenu njihove učinkovitosti u smislu poticanja poreznih obveznika na ispunjavanje svojih poreznih obveza. Italija zbog toga nije u mogućnosti završiti sve pripreme i započeti provedbu odgovarajućih mjera kontrole prije nego što Provedbena odluka (EU) 2015/1401 istekne, 31. prosinca 2017. Italija je stoga zatražila produženje tog odstupanja.
            
         
               (5)
            
            
               Italija je otkrila utaju pri isporukama robe i usluga drugim subjektima koji su pod kontrolom središnjih ili lokalnih tijela javne vlasti, kao i nekim trgovačkim društvima uvrštenim na burzu koja su uključena u indeks FTSE MIB. Da bi riješila problem utaje poreza zbog dobavljača tih subjekata koji ne plaćaju PDV, Italija traži da joj se odobri odstupanje od članka 206. Direktive 2006/112/EZ te da zahtijeva da se PDV za isporuke robe i usluga tim trgovačkim društvima koja su pod kontrolom središnjih ili lokalnih tijela javne vlasti i trgovačkim društavima uvrštenim na burzu koja su uključena u indeks FTSE MIB uplaćuje na zasebni blokirani račun porezne uprave. Osim toga, potrebno je odstupiti i od članka 226. Direktive 2006/112/EZ kako bi se omogućilo navođenje posebne napomene na računu da se PDV mora uplatiti na taj posebni račun.
            
         
               (6)
            
            
               Jedna od posljedica ove mjere jest da dobavljači, kao porezni obveznici, ne mogu izvršiti prijeboj ulaznog PDV-a s izlaznim PDV-om. Ti dobavljači mogu neprekidno imati preplaćeni porez te mogu imati potrebu zatražiti povrat PDV-a od porezne uprave. U izvješću dostavljenom u lipnju 2016. koje se zahtijevao člankom 3. stavkom 2. Provedbene odluke Vijeća (EU) 2015/1401 Italija je ustvrdila da njezin sustav povrata PDV-a dobro funkcionira te da razdoblje povrata PDV-a u prosjeku ne traje dulje od tri mjeseca. Štoviše, Italija je dostavila informacije da se na dobavljače tijela javne vlasti primjenjuje žurni postupak u kojem je slučaju razdoblje povrata još kraće. Italija očekuje da će se zbog novih pravila koja su na snazi moći na odgovarajući način riješiti svako moguće povećanje broja zahtjeva za povrat PDV-a.
            
         
               (7)
            
            
               Italija je 2014. uvela obvezu izdavanja računa u elektroničkom obliku za isporuke robe i usluga tijelima javne vlasti. Time bi se trebala omogućiti odgovarajuća kontrola u tom sektoru u budućnosti kada će biti razvijena i kada će se provoditi odgovarajuća politika kontrole na temelju dostupnih podataka u elektroničkom obliku. U Italiji se od 1. siječnja 2017. primjenjuju dodatne mjere kontrole: mogućnost izdavanja računa u elektroničkom obliku i obveza izvješćivanja poreznih tijela o izdanim i primljenim računima koja se primjenjuje i na trgovačka društva zbog kojih se traži odstupanje i na njihove dobavljače. Tim se mjerama talijanskim poreznim tijelima nastoji omogućiti usporedno provjeravanje različitih transakcija koje su poduzetnici prijavili i praćenje plaćanja PDV-a. Nakon potpunog uvođenja tog sustava, više ne bi trebalo biti potrebe za odstupanjem od Direktive 2006/112/EZ. Italija je stoga ponudila jamstvo da neće tražiti produženje trajanja mjere odstupanja.
            
         
               (8)
            
            
               Zatraženo odstupanje trebalo bi vremenski ograničiti kako bi se omogućila ocjena primjerenosti i učinkovitosti posebne mjere.
            
         
               (9)
            
            
               Da bi se zajamčilo potrebno praćenje u okviru ovog odstupanja, a posebno učinka na povrat PDV-a poreznim obveznicima na koje se odstupanje odnosi, od Italije bi trebalo zahtijevati da u roku od 15 mjeseci od stupanja na snagu mjere odstupanja Komisiji podnese izvješće o općoj situaciji u vezi s povratom PDV-a poreznim obveznicima, a posebno o prosječnom razdoblju povrata PDV-a poreznim obveznicima te o učinkovitosti uvedene mjere u smislu smanjenja utaje poreza u dotičnim sektorima. Italija bi trebala nastaviti s reformama s ciljem osiguravanja jednostavnog i pravovremenog postupka povrata PDV-a.
            
         
               (10)
            
            
               Mjera odstupanja proporcionalna je ciljevima koji se žele postići jer je vremenski ograničena i odnosi se samo na sektore opterećene znatnim problemima utaje poreza. Osim toga, mjera odstupanja sa sobom ne nosi rizik od širenja utaje u druge sektore ili druge države članice.
            
         
               (11)
            
            
               Odstupanje neće negativno utjecati na ukupni iznos prihoda od poreza naplaćenog u fazi konačne potrošnje niti na vlastita sredstva Unije od PDV-a.
            
         
               (12)
            
            
               Provedbenu odluku (EU) 2015/1401 trebalo bi staviti izvan snage,
            
         DONIJELO JE OVU ODLUKU:
   Članak 1.
   Odstupajući od članka 206. Direktive 2006/112/EZ, Italiji se odobrava da predvidi da PDV na isporuke robe i usluga sljedećim subjektima primatelj uplaćuje na zasebni blokirani bankovni račun porezne uprave:
   
               —
            
            
               tijela javne vlasti,
            
         
               —
            
            
               trgovačka društva koja su pod kontrolom tijela javne vlasti u smislu članka 2359. talijanskog Građanskog zakonika (Codice Civile),
            
         
               —
            
            
               trgovačka društva uvrštena na burzu koja su uključena u indeks FTSE MIB, čiji će popis Italija objaviti u talijanskom Službenom listu (Gazzetta Ufficiale) nakon 28. travnja 2017. i prema potrebi revidirati jedanput godišnje.
            
         Članak 2.
   Odstupajući od članka 226. Direktive 2006/112/EZ, Italiji se odobrava da zahtijeva da se na računima za isporuke robe i usluga koji se izdaju subjektima iz članka 1. navede posebna napomena da se PDV uplaćuje na zasebni blokirani bankovni račun porezne uprave.
   Članak 3.
   Italija obavješćuje Komisiju o nacionalnim mjerama iz članaka 1. i 2.
   U roku od 15 mjeseci od stupanja na snagu mjera iz članaka 1. i 2. u Italiji, Italija podnosi izvješće Komisiji o općoj situaciji u vezi s povratom PDV-a poreznim obveznicima na koje te mjere utječu te posebno o prosječnom trajanju postupka povrata i ukupnoj učinkovitosti te mjere u smislu smanjenja utaje PDV-a u dotičnim sektorima.
   Članak 4.
   Provedbena uredba (EU) 2015/1401 stavlja se izvan snage od 1. srpnja 2017.
   Članak 5.
   Ova Odluka primjenjuje se od 1. srpnja 2017. do 30. lipnja 2020.
   Članak 6.
   Ova je Odluka upućena Talijanskoj Republici.
   
      Sastavljeno u Luxembourgu 25. travnja 2017.
      
         
            Za Vijeće
         
         
            Predsjednik
         
         I. BORG
      
   
   
      (1)  SL L 347, 11.12.2006., str. 1.
   
   
      (2)  Provedbena odluka Vijeća (EU) 2015/1401 od 14. srpnja 2015. kojom se Italiji odobrava uvođenje posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost (SL L 217, 18.8.2015., str. 7.).